b'\n_START_ARTICLE_\nAdelma Vay de Vaya\n_START_SECTION_\n\xc5\xbdivljenje in delovanje\n_START_PARAGRAPH_\nAdelaide von Wurmbrand-Stuppach se je kot peti otrok  rodila v Tarnopolu v Galiciji, danes Ternopil v Ukrajini, kjer je njen o\xc4\x8de, grof Ernst von Wurmbrand-Stuppach slu\xc5\xbeboval kot nadporo\xc4\x8dnik v garnizonu. Zgodnje otro\xc5\xa1tvo je pre\xc5\xbeivela na dru\xc5\xbeinskem posestvu v mestu Schwarzau na Spodnjem Avstrijskem, po smrti o\xc4\x8deta leta 1846 pa je z materjo grofico Teleki von Sz\xc3\xa9k, ki se je leta 1851 v drugo poro\xc4\x8dila s knezom Solms-Baruth, zapustila Avstro-Ogrsko in naslednjih deset let pre\xc5\xbeivela v Prusiji. _NEWLINE_Adelma se je v starosti 20 let omo\xc5\xbeila s svojo ljubeznijo iz otro\xc5\xa1tva  , mad\xc5\xbearskim magnatom, baronom \xc3\x96d\xc3\xb6nom von Vayem (tudi Vay de Vaya),  s katerim sta bila v zakonu polnih \xc5\xa1estdeset let, vedar nista imela otrok. Zakonca sta najprej nekaj let \xc5\xbeivela v mestu Tiszal\xc3\xb6k na mad\xc5\xbearsko-ukrajinski meji, kmalu pa sta se preselila v Slovenske Konjice (tedaj Gonobitz), kjer sta na Prevratu kupila dvorec, ki je med doma\xc4\x8dini \xc5\xa1e danes znan kot "Baronvaj". _NEWLINE_\xc3\x96d\xc3\xb6n je bil upokojeni vi\xc5\xa1ji konjeni\xc5\xa1ki oficir Avstro-ogrske vojske. 9. avgusta 1877 je bilo v Konjicah ustanovljeno dru\xc5\xa1tvo vojnih veteranov\xc2\xa0\xc2\xbbMilitar - Veteranen - Verein in Gonobitz\xc2\xab. V dru\xc5\xa1tvo so bili v\xc4\x8dlanjeni biv\xc5\xa1i vojaki, ne glede na narodnost. Prvi protektor (za\xc5\xa1\xc4\x8ditnik) je bil knez Hugo Veriand Windisch-Graetz, njegov namestnik pa baron Edmund (\xc3\x96d\xc3\xb6n, tudi Otto, Eugen) Vay de Vaya._NEWLINE_Oba zakonca sta bila aktivna \xc4\x8dlana odbora konji\xc5\xa1ke podru\xc5\xbenice Rde\xc4\x8dega kri\xc5\xbea, ki je dal na Prevratu postaviti bolni\xc5\xa1nico\xc2\xa0\xc2\xbbChristiane Lazarett\xc2\xab, imenovano po predsednici Avstro-ogrskega Rde\xc4\x8dega kri\xc5\xbea Christiani Habsburg. Ta je bila blagoslovljena in slovesno odprta 21. oktobra 1897. Baron Vay de Vaya se je odlo\xc4\x8dil pri bolni\xc5\xa1nici na svoje stro\xc5\xa1ke zgraditi \xc5\xa1e drugo stavbo, namenjeno bolnikom z nalezljivimi boleznimi. Ta stavba je bila odprta in blagoslovljena 18. julija 1908. Delovanje bolni\xc5\xa1nice so ukinili s pri\xc4\x8detkom 2. svetovne vojne. Tudi sicer je Adelma dale\xc4\x8d naokrog slovela kot velik \xc4\x8dlovekoljub, ki je rada pomagala ubogim, obiskovala bolne, jim nosila hrano in pija\xc4\x8do, poleg tega pa svojih zdravilskih sposobnosti ni nikoli zara\xc4\x8dunavala, ampak je nesebi\xc4\x8dno prisko\xc4\x8dila na pomo\xc4\x8d tako bogatim kot revnim.  Med ljudmi je \xc5\xa1e vedno znano, da je uspe\xc5\xa1no zdravila nalezljive bolezni, postavljala diagnoze in terapevtsko svetovala. _NEWLINE_\xc3\x96d\xc3\xb6n je umrl 1. marca 1921 na Malem Lo\xc5\xa1inju, kjer sta imela zakonca po\xc4\x8ditni\xc5\xa1ko vilo._NEWLINE_Vdova Adelma je po mo\xc5\xbeevi smrti \xc5\xa1e naprej \xc5\xbeivela v dvorcu, obkro\xc5\xbeena s slu\xc5\xbein\xc4\x8dadjo. Umrla je 24. maja 1925 na svojem domu.  Kljub temu, da je bila evangeli\xc4\x8danske vere, je bila z dovoljenjem nad\xc5\xbeupnika in dekana Franca Hrastelja, pokopana na pokopali\xc5\xa1\xc4\x8du pri sv. Ani na Zgornji Pristavi.\n_START_SECTION_\nSpiritisti\xc4\x8dno delovanje\n_START_PARAGRAPH_\nAdelma naj bi bila jasnovidka (clairvoyant), risala, govorila in pisala naj bi v transu podobnem stanju, pripisovali so ji tudi dar prerokovanja. Bila je znana zdravilka, homeopatsko zdravljenje ljudi je uspe\xc5\xa1no nadgrajevala tudi s t. i. magnetnim zdravljenjem. _NEWLINE_Njene posebne mo\xc4\x8di, ki naj bi jih podedovala po materi, so se prvi\xc4\x8d pokazale leta 1865 , ko ji je zdravnik zaradi krepitve zdravja svetoval, naj poskusi zdravljenje z metodo t. i. medialnega oz. avtomati\xc4\x8dnega pisanja. Sama je v dnevni\xc5\xa1kih zapiskih zapisala, da je po prvem poskusu notranje iz\xc4\x8drpana skupaj z mo\xc5\xbeem le po\xc4\x8dasi razvozljavala napisano, saj o besedilu ni vedela ni\xc4\x8desar._NEWLINE_Medialno ali avtomati\xc4\x8dno pisanje, kakr\xc5\xa1nega v navedenem odlomku opisuje Adelma, ima znotraj parapsiholo\xc5\xa1kih \xc5\xa1tudij bogato tradicijo. Klju\xc4\x8dnega pomena pri tej metodi je, da podobe, besede in stavki iz medija prihajajo karseda necenzurirano, brez sekundarnega delovanja zavednega razuma, pri \xc4\x8demer je gibanje roke popolnoma prepu\xc5\xa1\xc4\x8deno neznanim silam v \xc4\x8dloveku, ki v celoti prevzamejo kontrolo nad vodenjem pisala.  Razumljivo je, da v \xc4\x8dasu pred rojstvom psihoanalize tovrstnih fenomenov \xc5\xa1e niso razumeli kot manifestacijo nezavednih sil v \xc4\x8dloveku, ki se med medialnim pisanjem izlije na papir, zato so jih povezovali z duhovi in drugimi vi\xc5\xa1jimi bitji, ki naj bi s pomo\xc4\x8djo senzibilnega medija vstopali v stik z ljudmi. Takega prepri\xc4\x8danja je bila tudi Adelma, ki v svojih dnevnikih omenja najrazli\xc4\x8dnej\xc5\xa1e duhove, s katerimi je med medialnim pisanjem stopila v stik. Kljub nelagodju, ki je spremljalo njena prva sre\xc4\x8danja z medialnim pisanjem, pa je Adelma kasneje, ob zvesti podpori svojega mo\xc5\xbea, s tovrstnimi poskusi nadaljevala. _NEWLINE_Pri tem velja poudariti, da je bil v tistem \xc4\x8dasu odnos do t. i. paranormalnih pojavov precej druga\xc4\x8den kot danes. Na splo\xc5\xa1no je namre\xc4\x8d prevladovalo mnenje, da razni nepojasnjeni fenomeni niso nekaj a priori "paranormalnega" ampak se tak\xc5\xa1ni zdijo predvsem zaradi tega, ker pozitivni znanosti, na tedanji stopnji razvoja, tega \xc5\xa1e ni uspelo na znanstven na\xc4\x8din razlo\xc5\xbeiti, kar pa se utegne v prihodnosti spremeniti. _NEWLINE_V tem kontekstu tovrstne fenomene razume tudi Adelma, ki pa v spiritizmu ne vidi le praznoverne fascinacije nad duhovi in vi\xc5\xa1jimi silami (ta je namre\xc4\x8d po njenem mnenju bila zna\xc4\x8dilna predvsem za spritualisti\xc4\x8dne prakse v anglo-saksonskem svetu), ampak ga razume v prvi vrsti kot znanstveno disciplino, katere podro\xc4\x8dje je raziskovanje duhovnih fenomenov. _NEWLINE_Tak\xc5\xa1no raziskovanje naj bi, kakor je bila prepri\xc4\x8dana Adelma, prvi utemeljil francoski spiritist Allan Kardec (1804-1869), ki je svoja spoznanja strnil v delu Knjiga duhov (Le livre des esprits, 1857). Njemu tudi pripisuje zasluge za to, da se je iz spiritizma razvila znanost, ki tovrstne fenomene raziskuje in osvetljuje iz razli\xc4\x8dnih zornih kotov._NEWLINE_1.aprila 1871, nedolgo po prvem izidu knjige Duh, sila, snov, je skupaj z mo\xc5\xbeem v Budimpe\xc5\xa1ti ustanovila Dru\xc5\xa1tvo duhovnih raziskovalcev (Verein spiriter Forscher) mad\xc5\xbearsko spiritisti\xc4\x8dno zdru\xc5\xbeenje, katerega sta bila tudi prva predsednika.  Dru\xc5\xa1tvo je aktivno delovalo vse do ruske okupacije Mad\xc5\xbearske._NEWLINE_Prav pri \xc5\xa1irjenju in uveljavljanju spiritizma na \xc5\xa1ir\xc5\xa1em podro\xc4\x8dju Avstro-Ogrske je Adelma opravila pionirsko delo. V svoji Enciklopediji okultizma (An Encyclopaedia of Occultism, 1920) jo tako Lewis Spencer (1874-1955), pod geslom Avstrija, omenja kot pobudnico spiritizma, pri \xc4\x8demer odlo\xc4\x8dilno vlogo pripisuje Dru\xc5\xa1tvu duhovnih raziskovalcev (Verein spiriter Forscher).  V skladu s prepri\xc4\x8danjem, da je resni\xc4\x8dni spiritizem mogo\xc4\x8de prakticirati le znotraj trdnih okvirov kr\xc5\xa1\xc4\x8danske vere, je Adelma tudi svojo knjigo Duh, sila, snov neko\xc4\x8d ozna\xc4\x8dila kot primer "\xc4\x8distega kr\xc5\xa1\xc4\x8danskega spiritizma". Novoustanovljeno dru\xc5\xa1tvo torej ni bilo mi\xc5\xa1ljeno kot dogmati\xc4\x8dna spiritisti\xc4\x8dna sekta , ampak je bilo trdno zasidrano v okvirih kr\xc5\xa1\xc4\x8danske vere, o \xc4\x8demer pri\xc4\x8da tudi statut dru\xc5\xa1tva. _NEWLINE_V tistih \xc4\x8dasih je z magnetizmom zdravil tudi "\xc4\x8dudodelnik s Primskovega", dolenjski \xc5\xbeupnik Jurij Humar (1819-1890), verjetno najslavnej\xc5\xa1i zdravilec na na\xc5\xa1em prostoru, s katerim je bila Adelma v tesnih pisemskih stikih. Kot katoli\xc5\xa1ki duhovnik, ki je imel zaradi svojih zdravilnih mo\xc4\x8di dovolj te\xc5\xbeav znotraj cerkvenih krogov, ni hotel ni\xc4\x8d sli\xc5\xa1ati o spiritizmu in duhovih, vendar je v Adelmi prepoznal sorodno du\xc5\xa1o, kar je razvidno iz njune ohranjene korespondence. O zdravilnih in medialnih sposobnostih Adelme je nadvse spo\xc5\xa1tljivo govorila tudi Helena Petrowna Blavatsky (1831-1891), ustanoviteljica teozofskega gibanja. Ta je v Adelmi videla bli\xc5\xbenjo prijateljico, ki jo v svojem temeljnem delu Razkrita Izida (Isis Unveiled, 1877) opisuje kot enega redkih primerov resni\xc4\x8dnega medija, ki ga krasita po\xc5\xa1tenost in dobrota. _NEWLINE_Adelma je bila v tesnih pisemskih stikih tudi z naslednjo generacijo vodilnih teozofov, med drugim tudi z Annie Besant (1847-1933), ki je bila po Olcottu in Blavatskyevi tretja predsednica Teozofskega dru\xc5\xa1tva. Leta 1883 se v mar\xc4\x8devski izdaji revije "The Theosophist" Adelma in njem mo\xc5\xbe omenjata kot "stara \xc4\x8dlana in nekdanja svetovalca Teozofskega dru\xc5\xa1tva". Toda Adelmini stiki \xc5\xa1e zdale\xc4\x8d niso bili omejeni na teozofske kroge, saj si je redno dopisovala tudi z mnogimi drugimi znanimi spiritisti in okultisti tistega \xc4\x8dasa, tako reko\xc4\x8d iz vseh ve\xc4\x8djih evropskih dr\xc5\xbeav in Amerike. V svojih dnevni\xc5\xa1kih zapiskih je Adelma z ob\xc5\xbealovanjem ugotavljala, da ima \xc5\xa1e najmanj stikov znotraj doma\xc4\x8de Avstro-Ogrske, kar je sama pripisovala zaprtosti Katoli\xc5\xa1ke cerkve. _NEWLINE_Zaradi \xc5\xa1tevilnih zdravilskih uspehov in ugleda, ki ga je bila v svojem \xc4\x8dasu dele\xc5\xbena \xc5\xa1irom sveta, se je Adelma z zlatimi \xc4\x8drkami zapisala v zgodovino naravnega zdravilstva, homeopatije in energetskega zdravljenja na Slovenskem.  Njeno zdravilno mo\xc4\x8d je po pri\xc4\x8devanju starej\xc5\xa1ih krajanov mogo\xc4\x8de \xc4\x8dutiti \xc5\xa1e danes. Iz njenega groba, ki se nahaja na vrhu pokopali\xc5\xa1\xc4\x8da sv. Ane v Slovenskih Konjicah, naj bi seval mo\xc4\x8dan magnetizem in bolne napolnjeval z zdravilno kozmi\xc4\x8dno energijo.\n_START_SECTION_\nGlasba\n_START_PARAGRAPH_\nAdelma je tudi avtorica glasbe in besedila speva Geisterlied (Pesem duha)  , ki ji je bil na zvo\xc4\x8dnem nosilcu posnet leta 2015, v izvedbi prof. Andreje Obrul'